Document ID: 32000R0654

Komisjoni määrus (EÜ) nr 654/2000,
29. märts 2000,
uute söödalisandite ja söödalisandeid sisaldavate valmististe ning söödalisandite uute kasutusviiside lubamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse söödalisandeid käsitlevat nõukogu 23. novembri 1970. aasta direktiivi 70/524/EMÜ [1] (viimati muudetud komisjoni määrusega (EÜ) nr 2690/1999 [2]), eriti selle artiklit 3,
ning arvestades järgmist:
(1) Direktiivis 70/524/EMÜ nähakse ette, et teaduse ja tehnika edusamme arvesse võttes võib lubada kasutada uusi söödalisandeid ja rakendada söödalisandite uusi kasutusviise.
(2) Erandina direktiivist 70/524/EMÜ võivad liikmesriigid nõukogu 14. detsembri 1993. aasta ensüümide, mikroorganismide ja neid sisaldavate valmististe loomasöötades kasutamist ja turustamist käsitleva direktiivi 93/113/EÜ [3] kohaselt (viimati muudetud direktiiviga 97/40/EÜ [4]) ajutiselt lubada ensüümide, mikroorganismide ja neid sisaldavate valmististe kasutamist ning nende turustamist.
(3) On esitatud uusi andmeid selleks, et asendada teatavad lubatud ensüümivalmistised samade ensüümide uute valmististega.
(4) Uute söödalisandite kasutamist või söödalisandite uute kasutusviiside rakendamist võib ajutiselt lubada juhul, kui loomasöötades lubatud kontsentratsioonis kasutatud lisandid ei kahjusta inimese või looma tervist või keskkonda ega tekita kahju tarbijale loomakasvatustoodete omaduste muutumise tõttu, kui lisandite sisaldus loomasöötades on kontrollitav ning kui olemasolevate andmete alusel on alust eeldada, et loomasöötades kasutatuna avaldavad kõnealused söödalisandid soodsat mõju loomasöötadele või loomakasvatustoodete kvaliteedile.
(5) Töökohal töötajate tervise ja ohutuse parandamist edendavaid meetmeid käsitlev nõukogu 12. juuni 1989. aasta direktiiv 89/391/EMÜ [5] ja muud asjakohased üksikdirektiivid, eriti nõukogu 26. novembri 1990. aasta direktiiv 90/679/EMÜ, [6] mis käsitleb töötajate kaitsmist bioloogiliste mõjuritega kokkupuutest tulenevate ohtude eest tööl (viimati muudetud komisjoni direktiiviga 97/65/EÜ [7]), on täielikult kohaldatavad ka tööliste suhtes, kes tegelevad söödalisanditega.
(6) Direktiivi 93/113/EÜ artikli 3 kohaselt esitatud liikmesriikide toimikute läbivaatamine on näidanud, et teatava arvu ensüümide ja mikroorganismide gruppi kuuluvate valmististe kasutamist võib ajutiselt lubada.
(7) Söötade teaduskomitee on andnud soodsa hinnangu selliseid ensüüme [8] ja mikroorganisme [9] sisaldavate valmististe kahjutuse kohta.
(8) Käesolevas direktiivis ettenähtud meetmed on kooskõlas alalise söödakomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kooskõlas direktiiviga 70/524/EMÜ võib ensüümide gruppi kuuluvaid käesoleva määruse I lisas loetletud aineid lubada söödalisanditena kasutada selles lisas ettenähtud tingimustel.
Artikkel 2
Numbrite 7 ja 8 all lubatud ensüümide koostise üksikasju muudetakse I lisa tulba "Keemiline valem, kirjeldus" kohaselt.
Artikkel 3
Kooskõlas direktiiviga 70/524/EMÜ võib mikroorganismide gruppi kuuluvaid käesoleva määruse II lisas loetletud aineid lubada söödalisanditena kasutada selles lisas ettenähtud tingimustel.
Artikkel 4
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. märts 2000

Labels: 0
17
6